700 kubikmeter gylle er løbet ud af en gylletank nord for Hjallerup. Meget af gyllen er løbet ud i vandløb med retning mod Hjallerup by.

Brandfolk fra både Dronninglund og Brønderslev samt flere slamsugere arbejder lige nu på højtryk for at dæmme op for de 700 kubikmeter gylle, der i løbet af natten til tirsdag er løbet ud af en gylletank på Aalborgvej nord for Hjallerup. - Der er helt klart tale om et større gylleudslip, men vi kender endnu ikke årsagen til udslippet. Der er ved at være styr på gyllen omkring selve tanken, men meget af gyllen har desværre fordelt sig ud i vandløb over flere kilometer i retning mod Hjallerup, siger holdleder på stedet Peter Mejlvang til TV2/NORD. Oprydningen startede klokken 7.15 i morges og vil ifølge Peter Mejlvang fortsætte en hel del timer endnu. Se mere om udslippet i vores udsendelser i dag.